Sonja Mikkelsen (S), 1998-06-11:
Der er lige et par ting, jeg gerne vil gøre en bemærkning til.
For det første var der de prognoseforudsætninger, som hr. Svend Erik Hovmand anvendte.
Jeg vil bare gøre opmærksom på, at jeg tror, man skal være forsigtig med at bruge foreløbige resultater af en undersøgelse, der er lavet i relation til en eventuel fast forbindelse over Femerbælt, som jo er Rødby-Puttgarden, og som er i relation til Hamborg, at bruge det som et udtryk for, hvilke muligheder eller ikkemuligheder der er i forbindelse med en København-Berlin-forbindelse, der går over Gedser-Rostock eller Gedser-Warnemünde.
Jeg mener ikke, man umiddelbart kan tage det som udtryk for noget som helst.
Man skal også være opmærksom på, at de svenske investeringer i færger og færgeforbindelser i høj grad har været i relation til godstransport, hvor det, vi taler om her, så vidt jeg har forstået på forslagsstillerne, primært vedrører passagertrafik.
Derfor er det ligesom nogle forskellige størrelser, der er inde i billedet, som man nok skal være lidt varsom med at holde op imod hinanden uden nærmere vurderinger.
Så skal jeg også oplyse, at DSB har overvejet, om ruten kan køres som såkaldt fri trafik, det vil sige, at man selv sætter det i værk og uden et egentlig tilskud fra staten.
Det siger DSB, at det kan man ikke.
Vi har med jernbaneloven givet adgang til fra den 1. januar år 2000, at andre kan operere i fri trafik, og så vil det jo vise sig, om der er andre, der vil være interesseret i at køre den uden tilskud.
Så er det spørgsmålet om udbuddet, men der skal vi jo gøre op med os selv, om vi rent faktisk vil bruge det, der anslås til at være ca. 20 mio. kr. om året i driftsudgifter, til en forbindelse af den her karakter ud fra den forudsætning, som vi har i dag, nemlig at tyskerne for så vidt ikke er med.
Så skal jeg sige en lille smule om, hvor sagen er i dag
, og det gør jeg så ud fra en venlig opfattelse af beslutningsforslaget fra de borgerlige partier, selv om det er lidt svært at fastholde, at det skulle være et forsøg på at være venlig, når man en gang imellem også læser lidt i den lokale presse, som hr. Svend Erik Hovmand betjener sig af.
Men hvis vi nu tager den venlige forklaring, som jeg har fået her både fra hr. Svend Heiselberg og også fra hr. Kaj Ikast og hr. Ole M. Nielsen, skal jeg gøre opmærksom på, at trafikministeren også kan lidt selv og Trafikministeriet kan lidt selv.
Allerede inden påske var der faktisk direkte kontakt
mellem DSB og Deutsche Bahn med henblik på en afklaring af, hvilke muligheder tyskerne ser, og hvilke muligheder man kunne have for et samarbejde på det her område, og der har også efterfølgende været kontakt mellem de to trafikministerier med henblik på at finde ud af, hvilke muligheder der er, hvilke interesserer bl.a. tyskerne har.
Vi har fra dansk side klart tilkendegivet, at vi i givet fald vil være interesseret, hvis vi kan finde noget, der er fornuftigt.
Det er desværre ikke lykkedes mig endnu at få et møde direkte med min tyske kollega.
Jeg håber, at det lykkes i nær fremtid, men det har simpelt hen ikke været praktisk muligt, og så er vi nok også lidt opmærksomme på, at den tyske trafikminister desværre har haft lidt andet at beskæftige sig med det sidste par uger.
Det sidste, jeg så skal sige, er en oplysning om Warnemünde, som Enhedslisten spørger til.
Hvis man skal bruge Warnemünde som alternativ til Rostock, er det af Scandlines oplyst over for mig, at man skal have tilpasset færgelejet til færgen, men der er også et problem med vejforbindelsen.
Så det er altså lidt vanskeligt.
Der skal store investeringer til på den tyske side, for at man kan bruge Warnemünde, og på samme måde findes der ikke noget brugeligt jernbaneleje i Rostock.
Det er en sag, der kræver lidt større benarbejde, men jeg vil gerne sige, at regeringen, og det har jeg også tilkendegivet tidligere i forskellige sammenhænge, er klart opmærksom på ikke at få koblet Danmark af og heller ikke at få koblet det sydsjællandske og Lolland-Falster af i den udvikling, som vi ser, og heller ikke i forhold til Berlin.
Vi er meget opmærksomme på, hvilke muligheder der er, men foretrækker også at være realistiske i den her sammenhæng.
Og hvis jeg lytter med de venlige ører, så hører jeg i virkeligheden også, at det er det, flertallet her i Folketinget i dag siger, og det synes jeg sådan set er udmærket.